
Ladain 


Ladain (daitsch: Latein, ladaanisch: lingua 
latina), is a Indogermanisch Schbrooch, wu 
urschpringlisch vun de Ladiiner, de Bewuhner vun 
Latium mit Rom in de Midd, gebabbeld worre is. 

Ladain waa die Omdsschbrooch vum Reemische 
Raisch unn is so die domminierende 
Vakehrsschbrooch im wesdlische 

Middelmeerraam gworre. Waahrnd sisch vun de 
ladaanische Umgangsschbrooch, em sogenannde 
Vulgarladain, die romanische Schbrooche 
endwiggelt hann, iss es Ladain vun de reemische 
Schriffdschdeller achnoch als doodi Schbrooch bis 
in die Noizaad als fiehrindi Schbrooch vun 
Lidderadur, Wisseschafd, Polidigg un Kersch 
erhalde gebliwwe. Gelehrdi wie de Thomas vun 
Aquin, Frances co Petrarca , Erasmus vun 
Rotterdam, Martin Luther, Nikolaus Kopernikus, 

Rene Descartes unn Isaac Newton hann Waarge 
uff Ladain gschriwwe. Bis ins 19. Jahrhunnerd 
wurde die Vorlesunge an de Universidaade in ganz 
Oiropa in Ladain abgeholde, in Pole unn Ungarn 
war es Ladainische bis dohin Omdsschbrooch. In 
unzahlische Lehnwarder (bspw. „Zischel“ vun 
„tegulum“), Fremdwarder (bspw. „Interesse“, was 
haasd: „dozwische sai“) unn Reedewennunge 
(bspw. „in vino veritas“, uff palzisch: „Im Woi 
laid die Waahaid“) is Ladain bis heit ach in netromanische Schbrooche vohanne. Bei de Bildung vun naie 
Fachbegriffe werd immerwerre uffs Ladaanische zrickgegriffe, bspw. bam „Aadoomobil“ (wobai es "Audo" 
aischendlisch aldgrieschisch is), awwer ach in de Medizin, bei biologische Gaddungsbezeischnunge un aa 
bai onnere Wissenschafde. Die (Pharma-)Induschdrie greifd bai de Bildung vun de Name fer Medikamende 
un Drogerie-Addiggel aa immer widder uf ladainische (un aldgrieschische) Wordstamm serick: Herdsmiddel 
hann oft die Silwe "cor" odder "kard" (grieschisch) fer Herds im Name, die Wordstamm "dent" odder 
"odont" (grieschisch) fer Zaa kummen in Zaapflescheprodugde vor. Sogar in de Schbrooch vun de Beheerde 
had mer frieher semindescht ladainische Brogge gebraucht. Zum Baischbiel had mer in de eschderraischisch 
Biirogradie im noinzehnde Johrhunnerd e genormder Vordruck erfunn, fer gleiche Vorgang se beawwaide. 
Der hat "Simile" ("gleich, "ahnlich") gehaas. Un wonn e Beomder so engschdirnisch war, dasser nor no dam 
Vordruck hat kanne schaffe, un nad rechts, un nad links, donn had mer denne "Simile-Raider" genennt. Mit 
de Zeit is aus em "Simile" donn e "Schimmel" worr, uff dam mer hat kanne raide. Un fardisch war de 
"Amtsschimmel". Allerdings gabds noch onnere Daidunge fer de Amtsschimmel, die beriddene Biirobote in 
de Schweiz zum Baischbiel odder der Schimmel (palzisch: Grooz) uff de aide Akdedeggel. Wer's waas, 
werd's wisse. 

Wesche dere immense Bedoidung fer die schbroochlischi un kuldurelle Endwigglung vun Oiropa werd 
Ladain immernuch an Schule in de daitschschbroochische Lanner un annere europaisch Staade gelehrd. Fer 
viele Schdudiegange is es sogenannde „Latinum“ needisch, en qualifezeerde Nochwais, dass mer Ladain an 


Ladain (Lingua latina) 

Schbrescha 

Nua als Zwedschbrooch 

Schbroochlischi 

Oideelung 

■ Indogeamonisch 

■ Idalischi Schbrooche 

Ladain 

Ofiziella Schdadus 

Omdssbrooch vun 

Wadigaan 

Schbroochkode 

ISO 639-1: 

la 

ISO 639-2: 

lat 

ISO 639-3: 

lat 





de Schul gelernd hot. 


zaidgenessische Ladaanische Warge 


Ach wenn Ladain als Schbrooche vun Kuldur un Wisseschafd mehr un mehr em Englische waische dud, 
gebts noch imme Audore, wu uff Ladain schraiwe dun. Des geschihd voa alle Dinge fer Bildungszwegge. Es 
werrn zum Baschbiel beliebti Warge as de Popkuldur uff Ladain iwwersetzt, demit die Schieler ned bios 
andiege Dexte lese misse. Des is unna annerm bai de im Original franzeesische Aschderix Hefde su, wus 
iwrijns ach uff palzisch zu kaafe gibd. 

Ach werre manschemo die Schieler gezwunge, selwert uff ladainisch zu schraiwe, damid se die Schbrooch 
ned bios lese, sonnern ach babble kinne. Un annan duuns sogaa gean un fraiwillisch: so han Schieler vum 
Schbayara Gymnasium om Kaisadum en Schdadtfierer uff ladainisch geschriwwe un ach vadoond. Die hann 
dodefier ach en Prais griehdJ 1 ^ 

Schbroochbanscherei 


Ofd wer's se winsche, dass maa Laid ebbes vun danne aide Schbrooche wie Ladain un Aldgrieschisch 
veschdee deeden. Wail dass awwer nad so is, kummd's immer widder zu Schbroochveworschdelunge, die 
nor zum Daal luschdisch sin. 


Seneggschd emol maand so monscher moderne Zaidgenosse, er deed englisch odder "denglisch" babbele un 
dass weer "kuul'' un wischdisch fer's "Big Bissness". Dodebei redder ladainisch oder aldgrieschisch. Wann 
anner zum Baischbiel nimmie "iwwerbriefd", sondern "verifiziert" ("vere" = wohr, "facere" bzw. "-ficere" = 
mache) oder wanner nad beschdadischd, sondern "zerdifizierd" ("certe" = gewiss). Aa die "CPU" im 
Kombjuda is kombladd ladainisch ("central processing unit" — > "centrum" = Achspunkt, aus griech. 
"Kevipov kentron" „Dorn, Zirkelspitze, Kreismitte“, "procedere" = vorwardsgehe, "unus" = aans, aaner). Die 
CPU is also e Ding, wo alle Faade in de Hand had un machd, dasses vorwardgehd. So waid, so gud. 

Awwer was bassierd, wann e Fremdword uf zwa veschiedene Wage zu uns kummd? 


Des ladainische Word "res" bedaid "Sach", "Tat", "Wohred". Im Daidsche gabbds die Fremdwarder "real" = 
"werklich, tatsaschlisch" un "realisiere" = "vewerkliche, in die Tat umsedse". Im Englische gabbds desselwe 
Fremdword mit dere selwe Bedaidung (to realize). Allerdings kann beime Brite odder beime Ameriganer aa 
ebbes in soim Bewussdsoi zure Tatsach werre, dann haasd to realize "wahrnamme, erfasse, erkenne, 
mitkriee, kabiere" usw. Un jeds gabds Laid, die wo die Bedaidung "wahrnamme ..." aa im Daidsche 
vewennen: "Isch hann garnad realisierd, dasses zwolfe is" - "Ei des kannsche aa garned realisiere, weil 
zwolfe wards vun selwerd." Odder "Isch hann grad realisierd, dass die Kriminalidasrade immer heher ward." 
- "Waad, isch ruf die Bollezai, dasse dich oischberren." 


"Wonnde nad so genau waasch, was de saa willsch, donn namm e Fremdword". Mangelndes Wisse, 
Faulhaid, Absischd bis hie zu Manipulazion - alles is drin. Wanndes verifiziere willsch, es gabbd dausende 
vun geaischnede Pauerpoindbrasendazione. 


Vawaise 

